CELEX: 32019D0691
Language: fi
Date: 2019-05-02 00:00:00
Title: Komission päätös (EU) 2019/691, annettu 2 päivänä toukokuuta 2019, luvan antamisesta talouden toimijoille täytäntöönpanoasetuksen (EU) 2018/574 4 artiklan 5 kohdan mukaisesti toisen tunnisteiden antajan palvelujen käyttämiseen (ETA:n kannalta merkityksellinen teksti.)

3.5.2019   
               
               
                  FI
               
               
                  Euroopan unionin virallinen lehti
               
               
                  L 116/80
               
            
         KOMISSION PÄÄTÖS (EU) 2019/691,
         annettu 2 päivänä toukokuuta 2019,
         luvan antamisesta talouden toimijoille täytäntöönpanoasetuksen (EU) 2018/574 4 artiklan 5 kohdan mukaisesti toisen tunnisteiden antajan palvelujen käyttämiseen
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tupakkatuotteiden ja vastaavien tuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä sekä direktiivin 2001/37/EY kumoamisesta 3 päivänä huhtikuuta 2014 annetun Euroopan parlamentin ja neuvoston direktiivin 2014/40/EU (1) ja erityisesti sen 15 artiklan,
         sekä katsoo seuraavaa:
         
                     (1)
                  
                  
                     Direktiivillä 2014/40/EU ja komission täytäntöönpanoasetuksella (EU) 2018/574 (2) vahvistetaan oikeudellinen kehys unionin laajuisen tupakkatuotteiden jäljitettävyysjärjestelmän perustamista varten. Unionin tasolla kyseisillä säädöksillä pannaan lisäksi täytäntöön tupakoinnin torjuntaa koskevan Maailman terveysjärjestön (WHO) puitesopimukseen liitetyn tupakkatuotteiden laittoman kaupan estämistä koskevan lisäpöytäkirjan (3) 8 artikla; Euroopan unioni on ratifioinut (4) kyseisen pöytäkirjan, jossa vahvistetaan tupakkatuotteiden maailmanlaajuinen seuranta- ja jäljitysjärjestelmä.
                  
               
                     (2)
                  
                  
                     Jotta kaikkien tupakkatuotteitten seuranta ja jäljittäminen kaikkialla unionissa voitaisiin toteuttaa, jäsenvaltioiden on direktiivin 2014/40/EU 15 artiklan 1 kohdan mukaisesti varmistettava, että kaikki näiden tuotteiden vähittäismyyntipakkaukset merkitään yksilöllisellä tunnisteella. Direktiivin 15 artiklan 13 kohdan mukaisesti vaatimusta sovelletaan savukkeisiin ja kääretupakkaan 20 päivästä toukokuuta 2019.
                  
               
                     (3)
                  
                  
                     Täytäntöönpanoasetuksen (EU) 2018/574 3 artiklan 1 kohdassa velvoitetaan kukin jäsenvaltio nimeämään taho, jäljempänä ’tunnisteiden antaja’, joka vastaa yksilöllisten tunnisteiden tuottamisesta ja antamisesta. Jäsenvaltioiden on 3 artiklan 6 kohdan mukaisesti ilmoitettava komissiolle tunnisteiden antajan nimeämisestä ja sen tunnuskoodi yhden kuukauden kuluessa nimeämisestä.
                  
               
                     (4)
                  
                  
                     Täytäntöönpanoasetuksen (EU) 2018/574 4 artiklassa vahvistetaan säännöt, joiden mukaisesti toimivaltaiset tunnisteiden antajat tuottavat ja antavat yksilölliset tunnisteet sen mukaan, missä asianomaiset tuotteet on valmistettu, tuotu maahan tai pakattu tukkupakkauksiin. Jäsenvaltio voi 4 artiklan 1 kohdan toisen alakohdan nojalla lisäksi vaatia, että sen nimeämällä tunnisteiden antajalla on toimivalta tuottaa ja antaa yksilölliset tunnisteet kaikille sen markkinoille saatettaville tupakkatuotteille.
                  
               
                     (5)
                  
                  
                     Täytäntöönpanoasetuksen (EU) 2018/574 4 artiklan 5 kohdassa säädetään, että jos toimivaltainen tunnisteiden antaja ei ole tilapäisesti käytettävissä, komissio voi antaa talouden toimijoille luvan käyttää mainitun asetuksen 3 artiklan mukaisesti jo nimetyn toisen tunnisteiden antajan palveluja.
                  
               
                     (6)
                  
                  
                     Täytäntöönpanoasetuksen (EU) 2018/574 9 artiklan 2 kohdassa ja 13 artiklan 2 kohdassa edellytetään, että talouden toimijat, jotka pyytävät vähittäis- ja tukkupakkaustason yksilöllisiä tunnisteita, toimittavat mainitun asetuksen liitteessä II olevan II luvun 2 jakson 2.1 ja 2.2 kohdassa luetellut tiedot. Näitä tietoja tarvitaan yksilöllisten tunnisteiden tuottamiseen, ja niihin sisältyvät tunnistekoodit, joiden avulla talouden toimijat, toimintayksiköt ja koneet voidaan rekisteröidä jäljitettävyysjärjestelmään. Tunnistekoodit ovat tästä syystä olennaisia, jotta talouden toimijat voivat pyytää yksilöllisiä tunnisteita toimivaltaiselta tunnisteiden antajalta. Yksilöllisiä tunnisteita ja tunnistekoodeja tarvitaan lisäksi yhdessä siihen, että voidaan kirjata ja toimittaa tietoja tuotteiden liikkeistä ja transaktioista. Talouden toimijan, toimintayksikön ja koneen tunnistekoodien pyytämiseen sovellettavat säännöt vahvistetaan täytäntöönpanoasetuksen (EU) 2018/574 14, 16 ja 18 artiklassa. Tunnisteiden antajien toimivalta antaa tunnistekoodeja perustuu paikkaan, jossa talouden toimijat harjoittavat toimintaansa.
                  
               
                     (7)
                  
                  
                     Tämän päätöksen hyväksymisajankohtana useat jäsenvaltiot eivät vielä olleet ilmoittaneet komissiolle tunnisteiden antajiensa nimeämisestä täytäntöönpanoasetuksen (EU) 2018/574 3 artiklan 6 kohdan mukaisesti. Jos toimivaltaista tunnisteiden antajaa ei ole käytettävissä, talouden toimijat eivät voi pyytää tunnistekoodeja tai yksilöllisiä tunnisteita. Tästä seuraa, että kyseiset talouden toimijat eivät voi saattaa tuotteitaan markkinoille. Tämä voi haitata sisämarkkinoiden moitteetonta toimintaa ja erityisesti tupakkatuotteiden yhteisön sisäistä kauppaa, mikä saattaa vaarantaa jäljitettävyysjärjestelmän perustavoitteen ja tupakkatuotteiden laittoman kaupan estämisen.
                  
               
                     (8)
                  
                  
                     Jotta voitaisiin tietyssä määrin rajoittaa sisämarkkinoiden moitteettoman toiminnan mahdollista vääristymistä ja auttaa varmistamaan, että jäljitettävyysjärjestelmän toiminta alkaa aikataulussaan, komission olisi annettava täytäntöönpanoasetuksen (EU) 2018/574 4 artiklan 5 kohdan mukaisesti talouden toimijoille rajoitetuksi ajaksi lupa käyttää jo nimetyn tunnisteiden antajan palveluja.
                  
               
                     (9)
                  
                  
                     Täytäntöönpanoasetuksen (EU) 2018/574 3 artiklan 1 kohdan mukaisesti jo nimetyt tunnisteiden antajat päättävät itse, hyväksyvätkö ne yksilöllisten tunnisteiden luomista ja antamista koskevat talouden toimijoiden pyynnöt. Kun toimivaltainen tunnisteiden antaja ei ole tilapäisesti käytettävissä, muut nimetyt tunnisteiden antajat voivat antaa talouden toimijoille myös tunnistekoodit, joita tarvitaan yksilöllisten tunnisteiden luomiseen ja antamiseen ja direktiivin 2014/40/EU 15 artiklan 5 kohdassa ja täytäntöönpanoasetuksen (EU) 2018/574 VI luvussa asetettujen velvoitteiden täyttämiseen. Lisäpalvelujen tarjoamisen ei missään tapauksessa pitäisi vaarantaa asianomaisen tunnisteiden antajan muita toimintoja.
                  
               
                     (10)
                  
                  
                     Tunnistekoodit, jotka tunnisteiden antajat ovat luoneet, kun toimivaltainen tunnisteiden antaja ei tilapäisesti ollut käytettävissä, olisi siirrettävä yhdessä täytäntöönpanoasetuksen (EU) 2018/574 14 artiklan 2 kohdassa, 16 artiklan 2 kohdassa ja 18 artiklan 2 kohdassa tarkoitettujen tietojen kanssa toimivaltaiselle tunnisteiden antajalle, kun se on nimetty. Siirto olisi tehtävä sähköisesti ilman aiheetonta viivytystä toimivaltaisen tunnisteiden antajan esitettyä sitä koskevan pyynnön niille tunnisteiden antajille, jotka ovat päättäneet luoda tunnistekoodit, kun toimivaltainen tunnisteiden antaja ei tilapäisesti ollut käytettävissä.
                  
               
                     (11)
                  
                  
                     Täytäntöönpanoasetuksen (EU) 2018/574 4 artiklan 5 kohdan nojalla annettua lupaa käyttää toisen tunnisteiden antajan palveluja olisi sovellettava vain silloin, kun toimivaltainen tunnisteiden antaja ei tilapäisesti ole käytettävissä.
                  
               
                     (12)
                  
                  
                     Tämä päätös ei saisi vaikuttaa täytäntöönpanoasetuksessa (EU) 2018/574 vahvistettuihin toimivaltasääntöihin, jotka koskevat ensimmäisten vähittäismyyntipaikkojen toiminnanharjoittajille annettavien talouden toimijan ja toimipaikan koodien antamista ja rekisteröintiä.
                  
               
                     (13)
                  
                  
                     Kun otetaan huomioon, että direktiivin 2014/40/EU 15 artiklassa säädettyä jäljitettävyysjärjestelmää sovelletaan savukkeisiin ja kääretupakkaan 20 päivästä toukokuuta 2019, tämän päätöksen olisi tultava voimaan päivänä, jona se julkaistaan Euroopan unionin virallisessa lehdessä.
                  
               
                     (14)
                  
                  
                     Koska täytäntöönpanoasetuksen (EU) 2018/574 4 artiklan 5 kohdan nojalla annettava lupa on luonteeltaan tilapäinen, komissio katsoo, että tämän päätöksen soveltamiselle olisi asetettava ajallinen rajoitus,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Komissio antaa täytäntöönpanoasetuksen (EU) 2018/574 4 artiklan 5 kohdan mukaisesti mainitun asetuksen 2 artiklan 2 kohdassa määritellyille talouden toimijoille luvan käyttää toisen, täytäntöönpanoasetuksen (EU) 2018/574 3 artiklan mukaisesti nimetyn tunnisteiden antajan palveluja.
            Ensimmäisessä alakohdassa tarkoitettu lupa on voimassa ainoastaan silloin, kun toimivaltainen tunnisteiden antaja ei tilapäisesti ole käytettävissä, ja joka tapauksessa enintään 31 päivään joulukuuta 2019.
            Tämä päätös ei vaikuta täytäntöönpanoasetuksessa (EU) 2018/574 vahvistettuihin toimivaltasääntöihin, jotka koskevat ensimmäisten vähittäismyyntipaikkojen toiminnanharjoittajille annettavien talouden toimijan ja toimipaikan koodien antamista ja rekisteröintiä.
         
         
            2 artikla
            Talouden toimijan, toimintayksikön ja koneen tunnistekoodit, jotka tunnisteiden antajat ovat luoneet, kun toimivaltainen tunnisteiden antaja ei tilapäisesti ollut käytettävissä, on siirrettävä toimivaltaiselle tunnisteiden antajalle, kun se on nimetty, sen pyynnöstä ja ilman aiheetonta viivytystä. Nämä tunnistekoodit on siirrettävä yhdessä täytäntöönpanoasetuksen (EU) 2018/574 14 artiklan 2 kohdassa, 16 artiklan 2 kohdassa ja 18 artiklan 2 kohdassa tarkoitettujen tietojen kanssa.
            Siirto on tehtävä sähköisesti.
            Toimivaltaisen tunnisteiden antajan on ilmoitettava siirrosta talouden toimijoille.
         
         
            3 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 31 päivään joulukuuta 2019.
         
         
            Tehty Brysselissä 2 päivänä toukokuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 127, 29.4.2014, s. 1.
         
            (2)  Komission täytäntöönpanoasetus (EU) 2018/574, annettu 15 päivänä joulukuuta 2017, teknisistä standardeista tupakkatuotteiden jäljitettävyysjärjestelmän perustamista ja toimintaa varten (EUVL L 96, 16.4.2018, s. 7).
         
            (3)  Maailman terveysjärjestön tupakoinnin torjuntaa koskevaan puitesopimukseen liitetty, tupakkatuotteiden laittoman kaupan estämistä koskeva lisäpöytäkirja (EUVL L 268, 1.10.2016, s. 10).
         
            (4)  Neuvoston päätös (EU) 2016/1749, annettu 17 päivänä kesäkuuta 2016, Maailman terveysjärjestön tupakoinnin torjuntaa koskevaan puitesopimukseen liitetyn, tupakkatuotteiden laittoman kaupan estämistä koskevan lisäpöytäkirjan tekemisestä Euroopan unionin puolesta lukuun ottamatta sen määräyksiä, jotka kuuluvat Euroopan unionin toiminnasta tehdyn sopimuksen kolmannen osan V osaston soveltamisalaan (EUVL L 268, 1.10.2016, s. 1). Neuvoston päätös (EU) 2016/1750, annettu 17 päivänä kesäkuuta 2016, Maailman terveysjärjestön tupakoinnin torjuntaa koskevaan puitesopimukseen liitetyn, tupakkatuotteiden laittoman kaupan estämistä koskevan lisäpöytäkirjan tekemisestä Euroopan unionin puolesta lisäpöytäkirjan niiden määräysten osalta, jotka koskevat rikosasioissa tehtävään oikeudelliseen yhteistyöhön ja rikosten määritelmiin liittyviä velvoitteita (EUVL L 268, 1.10.2016, s. 6).